CELEX: 62015CN0213
Language: ro
Date: 2015-05-08 00:00:00
Title: Cauza C-213/15 P: Recurs introdus la 8 mai 2015 de Comisia Europeană împotriva Hotărârii Tribunalului (Camera a doua) din 27 februarie 2015 în cauza T-188/12, Patrick Breyer/Comisia Europeană

27.7.2015   
            
            
               RO
            
            
               Jurnalul Oficial al Uniunii Europene
            
            
               C 245/7
            
         Recurs introdus la 8 mai 2015 de Comisia Europeană împotriva Hotărârii Tribunalului (Camera a doua) din 27 februarie 2015 în cauza T-188/12, Patrick Breyer/Comisia Europeană
   (Cauza C-213/15 P)
   (2015/C 245/10)
   Limba de procedură: germana
   
      Părțile
   
   
      Recurentă: Comisia Europeană (reprezentanți: P. Van Nuffel și H. Krämer, agenți)
   
      Celelalte părți din procedură: Patrick Breyer, Republica Finlanda, Regatul Suediei
   
      Concluziile recurentei
   
   Recurenta solicită Curții:
   
               —
            
            
               anularea hotărârii atacate;
            
         
               —
            
            
               soluționarea definitivă a litigiului și respingerea acțiunii;
            
         
               —
            
            
               obligarea reclamantului la plata cheltuielilor de judecată.
            
         
      Motivele și principalele argumente
   
   Prin intermediul recursului formulat, Comisia Europeană solicită anularea Hotărârii Breyer/Comisia (T-188/12, EU:T:2015:124), în măsura în care Tribunalul a anulat decizia Comisiei din 3 aprilie 2012 prin care i s-a refuzat reclamantului accesul complet la documentele privind transpunerea Directivei 2006/24 (1) de către Republica Austria și la documentele privind cauza în care s-a pronunțat Hotărârea 29 iulie 2010, Comisia/Austria (2), în măsura în care se refuză accesul la memoriile depuse de Republica Austria în respectiva cauză.
   Reclamantul a invocat, în susținerea acțiunii în anulare îndreptate împotriva deciziei în litigiu, un motiv unic, întemeiat în esență pe încălcarea articolului 2 alineatul (3) din Regulamentul nr. 1049/2001 (3). Tribunalul a anulat decizia în litigiu în măsura în care prin aceasta s-a refuzat accesul la memoriile depuse de Republica Austria în cauza menționată mai sus. Cu privire la motivul invocat, Tribunalul a reținut în esență că memoriile în litigiu sunt documente în sensul dispozițiilor coroborate ale articolului 2 alineatul (3) din Regulamentul nr. 1049/2001 și ale articolului 3 litera (a) din același regulament, că intră în domeniul de aplicare al acestui regulament și că articolul 15 alineatul (3) al patrulea paragraf TFUE nu împiedică aplicarea respectivului regulament în privința memoriilor în cauză dată fiind natura lor specifică.
   În susținerea recursului, Comisia invocă un motiv unic întemeiat pe interpretarea eronată a articolului 15 alineatul (3) al patrulea paragraf TFUE pe care Tribunalul și-a întemeiat concluzia că această dispoziție nu se opune aplicării Regulamentului nr. 1049/2001 în privința memoriilor în cauză dată fiind natura lor specifică.
   
      (1)  Directiva 2006/24/CE a Parlamentului European și a Consiliului din 15 martie 2006 privind păstrarea datelor generate sau prelucrate în legătură cu furnizarea serviciilor de comunicații electronice accesibile publicului sau de rețele publice de comunicații și de modificare a Directivei 2002/58/CE (JO L 105, p. 54, Ediție specială, 13/vol. 36, p. 63)
   
      (2)  C-189/09, EU:C:2010:455
   
      (3)  Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO L 145, p. 43, Ediție specială, 01/vol. 3, p. 76)